**Dôvodová správa**

**Všeobecná časť**

 Návrh zákona, ktorým sa mení zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov v znení neskorších predpisov predkladá na rokovanie Národnej rady Slovenskej republiky poslankyňa Jana Kiššová.

 Cieľom predloženého návrhu zákona je zrušiť minimálny rozsah pracovnej zdravotnej služby vo vzťahu k zamestnancom zaradeným do prvej a druhej rizikovej kategórie, čím sa povinnosť výkonu pracovnej zdravotnej služby stane zo strany zamestnávateľa dobrovoľnou. Nepôjde tak už o povinnosť, ale o zamestnanecký benefit, ktorý zamestnávateľ môže, ale nemusí poskytnúť.

 Súčasná úprava, zakotvujúca povinnosť pracovnej zdravotnej služby vo vzťahu k zamestnancom zaradeným do prvej a druhej rizikovej kategórie, je príkladom šikanózneho výkonu štátnej moci vo vzťahu k podnikateľom zamestnávajúcim uvedené kategórie zamestnancov a profitujú z nej najmä poskytovatelia pracovnej zdravotnej služby. Uhrádzať ju však musia zamestnávatelia, ktorým táto samoúčelná a zbytočná povinnosť odčerpáva zdroje, ktoré by mohli investovať napr. do rozvoja firmy a zvyšovania jej konkurencieschopnosti, ale napr. aj do prijímania nových zamestnancov alebo zvyšovania miezd. Predložený návrh sa netýka zamestnancov zaradených do tretej alebo štvrtej pracovnej kategórie, keďže u týchto dvoch kategórií má sledovanie zdravotného stavu zamestnancov svoje opodstatnenie.

Návrh zákona je v súlade s Ústavou Slovenskej republiky, zákonmi a ďalšími všeobecne záväznými právnymi predpismi, ako aj s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Návrh zákona nebude mať vplyv na verejné financie, životné prostredie, informatizáciu spoločnosti, ani sociálny vplyv. Návrh zákona má pozitívny vplyv na podnikateľské prostredie.

**B. Osobitná časť**

**K čl. I**

**K bodom 1 až 3**

Navrhuje sa zmena údajov v prílohe č. 3b, ktorá upravuje minimálny rozsah výkonu pracovnej zdravotnej služby podľa kategórie prác u zamestnávateľa; navrhnutou úpravou sa ruší minimálny rozsah pracovnej zdravotnej služby vo vzťahu k zamestnancom zaradeným do prvej a druhej rizikovej kategórie, čím výkon pracovnej zdravotnej služby vo vzťahu k zamestnancom zaradeným do oboch uvedených kategórií prestáva byť povinný a stáva sa dobrovoľným.

**K čl. II**

 Vzhľadom na dĺžku legislatívneho procesu sa účinnosť navrhuje od 1. júla 2015.